  Анжелика Тихонова корреспондент Россиысь ӧжыт лыдъем выжы калыкъёс пӧлысь егитъёслэн форумзы ужаны кутскиз 25-тӥ шуркынмонэ Ижкарын Калыкъёслэн эшъяськон юртазы. Удмуртилэн шоркараз 9 улосвылъёсысь пӧртэм калыкъёслэн ыстэм муртъёссы вуизы. Со сярысь ивортэ «Удмуртия» агентстволэн корреспондентэз.  Таӵе форум Удмуртиын нырысьсэ ортче. Солэн валтӥсь ужпумез - ӧжыт лыдъем выжы калыкъёслы ог-огенызы, ас кылзэс но лулчеберетсэс утёнын ужан амалъёсынызы тодматскыны луонлык сётон.  «Ӧжыт лыдъем выжы калыкъёслы форумъёс вань, тани Санкт-Петербург, Ленинград улосвылын улӥсьёс понна вань, вань Сибирьын, Дальний Востокын. Но сыӵе площадка сярысь, кытчы ваньзы люкаськыны быгатысалзы, туннэ нуналлы вераськон ӧй вал на. Соин ик ми люкамы быдэс Россиысь калыкъёсты. Вань Сибирьысь но, Санкт-Петербургысь но, Кавказысь но, Алтайысь но. Географиез туж бадӟым, 13 пӧртэм калыкъёс люкаськизы. Форумлэн эшшо огез ужпумез — бесерман егитъёсты огазеян. Малы ке шуоно Удмуртиын одӥг гинэ ӧжыт лыдъем выжы калыкмы. Отысь потэм егитъёс мед мыло-кыдогес луозы, пӧртэм проектъёсы пыриськозы. Мед соос адӟозы, мукет улосвылъёсын но ӧжыт лыдъем калыкъёс асьсэдыз сыӵе пӧртэм ласянь возьматыны быгато но, озьыен, соослэсь но мылкыдзэс ӝуто шуыса», — вераз иворъёсъя «Удмуртия» агентстволэн корреспондентэзлы Ольга Тронина. Форумлэн нырысетӥ нуналэз быдэсак Калыкъёслэн эшъяськон юртазы ортчоз. Нош кыкетӥ нуналаз, 26-тӥ шуркынмонэ, вань пыриськисьёс Юкаменск ёросэ, Шамардан гуртэ потозы. Отын соос ас синмынызы адӟозы бесерман лулчеберетэз, быгатозы пушказ пырыны, матысьгес тодматскыны. Отчы вань ёросъёсысь бесерман коллективъёс люкаськозы. Озьы ик отын та выжы калыклэн огазеяськонэныз пумиськон, кенешон радъяськоз. Форуме 12 кузя бесерманъёс пырисько. Пӧлазы дышетскисьёс но, мӧйыос но. Наталья Дюкина бесерман калыкен тодматэ Фото: Фото: Анжелика Петрова © Калыксылэн аспӧртэмлыксы сярысь веразы Яр ёросысь Вортча гуртысь Наталья Дюкина но Татьяна Малых. «Бесерманъёс язычникъёс луо. Христианствоез кутыса но, ми инкуазез данъяськом но сопал дуннеын улонлы оскиськом. Милям вань на «Вожо келян» йылолмы. Со ортчытӥське толалтэ, 6-тӥ толшорысен. «Вожо келян» дыръя калык люкаське, соос шур дуре мыно, соразы ӝук, пыжиськем, сюкась но аракы басьто. Отын соос люкмес усьто. Кылъёс верало, собере шуре ик ӝук кушто, кырӟало но ваньзэ умойзэ гинэ куро», — веразы соос. Бесерман калык бырись калык пӧлы пыртэмын. Туннэ нуналлы соос 3 сюрслэсь ӧжыт ни. Тросэз уло Удмуртиысь уйпал ёросъёсын, кӧняез ке - Киров улосвылын. 2002-тӥ арын но 2010-тӥ арын Россиын калыкез лыдъян гожтон куспын бесерманъёслэн лыдзы 30 процентлы кулэсмиз шуыса вераз Удмуртиысь историяя, кылъя но литературая институтысь истори эскеронъёсъя ёзэтысь тодосъя валтӥсь ӧнерчи Елена Попова. «Мынам уже пӧртэм бесерман сямъёсын но соослэн туннэ нуналлы улонэнызы герӟаськемын. 1990-тӥ арын бесерман общество кылдытон дыръя, бесерман азьветлӥсьёсын бадӟым уж лэсьтэмын вал. Малы ке шуоно соос нош калык пӧлы поттӥзы бесерман нимез. Соос трос уж лэсьтӥзы бесерманъёс переписе мед пырозы шуыса. Со сяна, соос трос тыршизы на бесерманъёслэн инлыксы мед луоз шуыса. Соостэк ми туннэ ӧм но вераськысалмы, дыр, бесерманъёс сярысь, со мӧйы адямиосмы 25 ар талэсь азьло со уж борды ӧз кутскысалзы ке», — шуиз со. Бесерманъёс сярысь форумын трос вераськизы. Соослы сӥземын вал нимысьтыз адӟытон но. Отын возьматӥзы бесерман калыклы сӥзем книгаосты, электрон амалэн - юртъер котырын кутӥськись арбериоссэс, дӥськутсэс. ВАТСАН Ӧжыт лыдъем выжы калыкъёсты азинтонлы Россиын али бадӟым саклык висъяське. Кызьы пусъё форумез радъясьёс, вань ужпумъёс, кудъёсыз со калыкъёслэсь аспӧртэм лулчеберетсэс но кылзэс утёнлы кышкытлык кылдыто, озьы быдэс калыкъёс но бырыны быгатозы. Сюлмаськытэ ӧжыт лыдъем калыкъёслэн лыдзы кулэсмон но. 2002-2010 аръёсы бесерманъёс (Удмуртиын улӥсь ӧжыт лыдъем финн-угор выжы калык) 30 процентлы кулэсмизы – 2 сюрс 998 адями вал, кылиз 2 сюрс 111. Ижоръёс (Ленинград улосвылын улӥсь ӧжыт лыдъем финн-угор выжы калык) 2002-тӥ арын 327 мында пусъемын вал, 2010-тӥ арын – 266. Водьёс (Ленинград улосвылын улӥсь ӧжыт лыдъем финн-угор выжы калык) 100 адямилэсь ӧжыт кылемын. Пиналъёс но егитъёс пӧлын йӧскалык асваланзы кулэсме. Ӵем дыръя анай кылэз огшоры улонын но семьяын кулэ уг каро. Тегъёс: Ижкар егитъёс Удмуртия Россия йӧскалыклулчеберет форум бесерманъёс  